Covid-19-statistieke: So lyk gevalle, sterftes, inentings nouArgieffoto (Foto: Twitter) Nog 13 025 pasiënte het in die laaste siklus van 24 uur positief getoets vir Covid-19, terwyl nog 248 pasiënte intussen weens die virus gesterf het. Volgens die Nasionale Instituut vir Oordraagbare Siektes (Nios) verteenwoordig die jongste toename in Covid-19-gevalle ’n positiwiteitskoers van 23,4%. Die land se dodetal staan nou op 71 679 met minstens 2 435 036 mense in Suid-Afrika wat reeds Covid-19 opgedoen het. Die Wes-Kaap is tans die provinsie met die meeste nuwe Covid-19-gevalle (27%), gevolg deur Gauteng (24%) en KwaZulu-Natal (15%). Mpumalanga het op sy beurt 7% van nuwe gevalle aangemeld, gevolg deur die Oos-Kaap en Noordwes (6% elk), Limpopo (5%), die Vrystaat en die Noord-Kaap (elk 4%). Daar is tans meer as 155 000 aktiewe gevalle van Covid-19 in Suid-Afrika en tot dusver het 2 207 960 mense van die virus herstel. Nog 646 Covid-19-pasiënte is intussen in ’n hospitaal in Suid-Afrika opgeneem. Dit beteken 16 142 mense word tans vir Covid-19 in hospitale landwyd behandel. Altesame 190 832 inentings is sedert die vorige verslag gedoen. Meer as 7 miljoen mense in Suid-Afrika is tot dusver teen Covid-19 ingeënt.